b'\n_START_ARTICLE_\nReferendum o Zakonu o izgradnji, upravljanju in gospodarjenju z drugim tirom \xc5\xbeelezni\xc5\xa1ke proge Diva\xc4\x8da\xe2\x80\x93Koper\n_START_SECTION_\nOdlok o razpisu referenduma\n_START_PARAGRAPH_\nBesedilo odloka o razpisu referenduma:\n_START_SECTION_\nPrito\xc5\xbeba na izid referenduma\n_START_PARAGRAPH_\nPostopek pred Vrhovnim sodi\xc5\xa1\xc4\x8dem Republike Slovenije se je za\xc4\x8del s prito\xc5\xbebo Vilija Kova\xc4\x8di\xc4\x8da na Poro\xc4\x8dilo Dr\xc5\xbeavne volilne komisije o izidu glasovanja in izidu referenduma o Zakonu o izgradnji, upravljanju in gospodarjenju z drugim tirom \xc5\xbeelezni\xc5\xa1ke proge Diva\xc4\x8da-Koper (ZIUGDT), z dne 17. november 2017, sklep Vlade Republike Slovenije \xc5\xa1t. 02401-7/2017/2, z dne 20. julij 2017 in sklep Vlade Republike Slovenije, \xc5\xa1t. 41014-50/2017/2, z dne 27. julij 2017. To\xc5\xbeena stranka je bila Republika Slovenija, ki sta jo zastopala Dr\xc5\xbeavna volilna komisija in Vlada Republike Slovenije oz. v njenem imenu Dr\xc5\xbeavno odvetni\xc5\xa1tvo._NEWLINE_Pobudnik to\xc5\xbebe je to\xc5\xbeeni stranki o\xc4\x8dital nezakonito izpla\xc4\x8dilo prora\xc4\x8dunskih sredstev za namen referendumske kampanje in vpliv le-tega na izid referenduma._NEWLINE_Sodni senat so sestavljali vrhovna sodnica Brigita Domjan Pavlin, kot predsednica ter vrhovna sodnika dr. Erik Ker\xc5\xa1evan in Marko Prijatelj, kot \xc4\x8dlana. Sodnik poro\xc4\x8devalec je bil dr. Erik Ker\xc5\xa1evan.\n_START_SECTION_\nVmesna odlo\xc4\x8ditev Ustavnega sodi\xc5\xa1\xc4\x8da\n_START_PARAGRAPH_\nTekom postopka se je Vrhovno sodi\xc5\xa1\xc4\x8de obrnilo na Ustavno sodi\xc5\xa1\xc4\x8de, z namenom ocene ustavnosti Zakona o referendumu in o ljudski iniciativi ter Zakona o volilni in referendumski kampanji. Ustavno sodi\xc5\xa1\xc4\x8de je presodilo, da sta zakona, ali vsaj deli zakona, v nasprotju z Ustavo Republike Slovenije in zakonodajalcu nalo\xc5\xbeilo odpravo neustavnosti. Ustavno sodi\xc5\xa1\xc4\x8de je interpretiralo tudi dolo\xc4\x8dbe zakona glede izpla\xc4\x8dila prora\xc4\x8dunskih sredstev za namen referendumske kampanje in odlo\xc4\x8dilo, da Vlada Republike Slovenije, zaradi svoje ustavne vloge, da celovito, transparentno in nepristransko informira dr\xc5\xbeavljane o vsebini referenduma, ne more biti enaka ostalim organizatorjem referendumske kampanje in mora, v kolikor se vklju\xc4\x8di v referendumsko kampanjo, enako zagovarjati tako razloge za kot tudi proti zakonu, nikakor pa ne samo razlogov za. Lahko pa se izre\xc4\x8de za ali proti zakonu, ki je predmet odlo\xc4\x8danja na referendumu._NEWLINE_Ustavno sodi\xc5\xa1\xc4\x8de je Vrhovnemu sodi\xc5\xa1\xc4\x8du nalo\xc5\xbeilo, da presodi ali je Vlada delovala v skladu z odlo\xc4\x8ditvijo in interpretacijo zakona, ki jo je podalo Ustavno sodi\xc5\xa1\xc4\x8de in ali so morebitne nepravilnosti vplivale na izid referenduma._NEWLINE_Ustavno sodi\xc5\xa1\xc4\x8de je dalo Vrhovnemu sodi\xc5\xa1\xc4\x8du, v primeru, da ugotovi nepravilnosti, na voljo tri mo\xc5\xbenosti, da ugotovi, da nepravilnosti niso vplivale na izid referenduma, da ugotovi, da so vplivale, razveljavi glasovanje in samo ugotovi izid referenduma in da ugotovi, da so nepravilnosti vplivale na izid referenduma, razveljavi glasovanje in nalo\xc5\xbei razpis ponovnega glasovanja.\n_START_SECTION_\nOdlo\xc4\x8ditev Vrhovnega sodi\xc5\xa1\xc4\x8da\n_START_PARAGRAPH_\n14. marca 2018 ob 10. uri je Vrhovno sodi\xc5\xa1\xc4\x8de Republike Slovenije opravilo javno obravnavo v ti. zadevi Drugi tir. Zasli\xc5\xa1ana sta bila predsednik vlade Republike Slovenije dr. Miro Cerar in dr\xc5\xbeavni sekretar na Ministrstvu za infrastrukturo Jure Leben. Sodi\xc5\xa1\xc4\x8de je \xc5\xa1e isti dan, ob 15. uri, izdalo pravnomo\xc4\x8dno sodno odlo\xc4\x8dbo in v njej odlo\xc4\x8dilo, da je glasovanje z dne 24. septembra 2017 neveljavno, razveljavilo glasovanje ter odredilo razpis ponovnega glasovanja. Prito\xc5\xbeba zoper odlo\xc4\x8ditev sodi\xc5\xa1\xc4\x8da, v skladu s 53.a \xc4\x8dlenom Zakona o referendumu in o ljudski iniciativi ni mo\xc5\xbena.'